জুলিয়ানে কেপকে

জুলিয়ানে মার্গারেট বিআটে কেপকে (জন্ম ১০ অক্টোবর ১৯৫৪) একজন জার্মান-পেরুভীয় স্তন্যপায়ী প্রাণীবিদ, যিনি বাদুড় নিয়ে গবেষণায় বিশেষজ্ঞ। তিনি জার্মান প্রাণীবিজ্ঞানী মারিয়া এবং হান্স-ভিলহেল্ম কেপকে-এর কন্যা।

কেপকে ১৯৭১ সালের লানসা ফ্লাইট ৫০৮ দুর্ঘটনার একমাত্র জীবিত ব্যক্তি ছিলেন। বজ্রপাতে বিমানটি ভেঙে পড়লে, তিনি আসনে বাঁধা অবস্থায় প্রায়  নিচে পড়ে যান এবং মাথায় আঘাত, কলারবোন ভাঙা ও হাঁটুর লিগামেন্ট ছিঁড়ে যাওয়াসহ নানা গুরুতর চোট পান। তিনি একা আমাজন অরণ্যে ১১ দিন বেঁচে ছিলেন এবং অবশেষে এক কাঠুরেদের শিবির খুঁজে পান।

 প্রারম্ভিক জীবন 
কেপকের জন্ম ১৯৫৪ সালের ১০ অক্টোবর লিমা, পেরুতে। তিনি ছিলেন জার্মান প্রাণীবিজ্ঞানী মারিয়া (জ. ১৯২৪–মৃ. ১৯৭১) ও হান্স-ভিলহেল্ম কেপকে (জ. ১৯১৪–মৃ. ২০০০)-এর একমাত্র সন্তান। জন্মের সময় তার বাবা-মা লিমার প্রাকৃতিক ইতিহাস জাদুঘরে কর্মরত ছিলেন। ১৪ বছর বয়সে তিনি বাবা-মায়ের সঙ্গে আমাজন অরণ্যের পাঙ্গুয়ানা গবেষণা কেন্দ্র স্থাপন করতে লিমা ত্যাগ করেন। সেখানে তিনি নানা বেঁচে থাকার কৌশল শেখেন। শিক্ষা কর্তৃপক্ষের আপত্তিতে তাকে আবার ডয়চে স্কুলে লিমা আলেকজান্ডার ফন হুমবোল্টে ফিরে গিয়ে পরীক্ষায় অংশ নিতে হয়। তিনি ২৩ ডিসেম্বর ১৯৭১ তারিখে স্নাতক হন।

 বিমান দুর্ঘটনা 
১৯৭১ সালের ২৪ ডিসেম্বর, স্নাতক সম্পন্নের একদিন পর, কেপকে লানসা ফ্লাইট ৫০৮-এ যাত্রা করেন। তার মা মারিয়া ১৯ বা ২০ ডিসেম্বরেই পাঙ্গুয়ানায় ফিরে যেতে চেয়েছিলেন, কিন্তু কেপকে ২৩ ডিসেম্বরের সমাবর্তন অনুষ্ঠানে অংশ নিতে চেয়েছিলেন। তাই তারা বড়দিনের আগের দিন ফ্লাইট বুক করেন। সব ফ্লাইট পূর্ণ থাকলেও লানসার ফ্লাইটে সিট পাওয়া যায়। কেপকের বাবা খারাপ সুনামের কারণে এই এয়ারলাইনে না যাওয়ার পরামর্শ দিলেও তারা শেষ পর্যন্ত সেই ফ্লাইটেই যাত্রা করেন। মাঝ আকাশে বজ্রপাতের আঘাতে বিমানটি ভেঙে পড়ে। কেপকে আসনে বাঁধা অবস্থায়  নিচে আমাজন অরণ্যে পতিত হন।

তিনি পড়ে গিয়েও বেঁচে যান, যদিও তার কাঁধের হাড় ভাঙা, ডান হাতে গভীর ক্ষত, চোখে আঘাত, হাঁটুর লিগামেন্ট ছিঁড়ে যাওয়া ও মাথায় আঘাত লেগেছিল। তিনি ১১ দিন অরণ্যে বেঁচে ছিলেন, বেশিরভাগ সময় একটি ছোট খাল অনুসরণ করে নদীর দিকে এগিয়েছিলেন। পোকামাকড়ের কামড় এবং বটফ্লাই লার্ভার সংক্রমণেও তাকে কষ্ট পেতে হয়। নবম দিনে তিনি কাঠুরেদের একটি পরিত্যক্ত শিবির খুঁজে পান। পরে কাঠুরেরা ফিরে এসে তার ক্ষতে গ্যাসোলিন ঢেলে জীবাণুমুক্ত করে এবং নৌকায় করে ১১ ঘণ্টা দূরের জনবসতিতে নিয়ে যান। সেখান থেকে তাকে বিমানযোগে হাসপাতালে পাঠানো হয়।

বিশেষজ্ঞদের মতে, কেপকে বেঁচে গিয়েছিলেন কারণ তিনি তিনটি আসনের সারিতে জানালার পাশে বসা অবস্থায় বাঁধা ছিলেন; এটি কোনোভাবে প্যারাসুটের মতো কাজ করে পতনের গতি কমিয়ে দেয়। বজ্রঝড়ের মধ্যে উর্ধ্বগামী বায়ুপ্রবাহ এবং গাছপালার ঘন ছাউনি তার পতনের অভিঘাত কমাতে সাহায্য করেছিল। পরে জানা যায়, অন্তত ১৪ জন যাত্রী প্রাথমিক দুর্ঘটনা থেকে বেঁচে ছিলেন, কিন্তু উদ্ধার না পেয়ে মারা যান।

 পরবর্তী জীবন 

চিকিৎসার পর তিনি অনুসন্ধান দলকে দুর্ঘটনাস্থল ও মৃতদেহ চিহ্নিত করতে সাহায্য করেন। ১৯৭২ সালের ১২ জানুয়ারি তার মায়ের দেহ উদ্ধার হয়।

পরে তিনি পিতৃভূমি পশ্চিম জার্মানিতে ফিরে যান এবং শারীরিকভাবে সম্পূর্ণ সেরে ওঠেন। বাবা-মায়ের মতোই তিনি কিয়েল বিশ্ববিদ্যালয়ে জীববিজ্ঞান অধ্যয়ন করেন এবং ১৯৮০ সালে স্নাতক হন। পরে লুডউইগ মাক্সিমিলিয়ান বিশ্ববিদ্যালয়, মিউনিখ থেকে পিএইচডি ডিগ্রি লাভ করেন এবং পেরুতে ফিরে স্তন্যপায়ী প্রাণীর গবেষণা শুরু করেন, বিশেষ করে বাদুড় নিয়ে। তার পিএইচডি থিসিস, ‘‘Ecological study of a bat colony in the tropical rain forest of Peru’’ ১৯৮৭ সালে প্রকাশিত হয়।

১৯৮৯ সালে তিনি জার্মান কীটতত্ত্ববিদ এরিখ ডিলারকে বিবাহ করেন, যিনি পরজীবী বোলতা নিয়ে গবেষণার জন্য পরিচিত। ২০০০ সালে পিতার মৃত্যু হলে তিনি পাঙ্গুয়ানার পরিচালক হিসেবে দায়িত্ব নেন। বর্তমানে তিনি বাভারিয়ান স্টেট কালেকশন অব জুলজিতে গ্রন্থাগারিক হিসেবে কর্মরত।

তার আত্মজীবনী ‘‘Als ich vom Himmel fiel: Wie mir der Dschungel mein Leben zurückgab’’ (বাংলা অনুবাদ: ‘‘যখন আমি আকাশ থেকে পড়েছিলাম: কীভাবে জঙ্গল আমাকে আমার জীবন ফিরিয়ে দিল’’) ২০১১ সালে পাইপার প্রকাশনা থেকে প্রকাশিত হয়। বইটি ওই বছরের কোরিন সাহিত্য পুরস্কার অর্জন করে। ২০১৯ সালে পেরু সরকার তাকে বিজ্ঞান ও শিক্ষাক্ষেত্রে অবদানের স্বীকৃতিস্বরূপ “অর্ডার অব মেরিট ফর ডিসটিংগুইশড সার্ভিসেস”-এর গ্র্যান্ড অফিসার খেতাবে ভূষিত করে।

 গণমাধ্যমে উপস্থাপনা 
কেপকের জীবনের কাহিনি বহু বই ও চলচ্চিত্রে চিত্রিত হয়েছে। এর মধ্যে ইতালীয় পরিচালক জিউসেপ্পে মারিয়া স্কোতেসে নির্মিত ‘‘I miracoli accadono ancora’’ (১৯৭৪), ইংরেজি ভাষায় ‘‘Miracles Still Happen’’ নামে মুক্তি পায়। এতে কেপকের ভূমিকায় অভিনয় করেন ইংরেজ অভিনেত্রী সুসান পেনহ্যালিগন।

তার বাস্তব কাহিনি তিনি নিজেই বর্ণনা করেন জার্মান পরিচালক ভার্নার হার্জগ নির্মিত তথ্যচিত্র ‘‘Wings of Hope’’ (১৯৯৮)-এ। হার্জগ মূলত তার গল্পে আগ্রহী হন কারণ তিনি ‘‘Aguirre, the Wrath of God’’ (১৯৭২) চলচ্চিত্রের শুটিংয়ের জন্য একই বিমানে যাত্রা করার কথা ছিল, কিন্তু শেষ মুহূর্তে পরিকল্পনা বদলে যাওয়ায় দুর্ঘটনা থেকে বেঁচে যান। তিনি দীর্ঘদিন কেপকের সঙ্গে যোগাযোগ করতে পারেননি, কারণ কেপকে গণমাধ্যম এড়িয়ে চলতেন। অবশেষে মায়ের অন্ত্যেষ্টিক্রিয়া পরিচালনাকারী পুরোহিতের মাধ্যমে যোগাযোগ স্থাপন করতে সক্ষম হন। কেপকে তার সঙ্গে দুর্ঘটনাস্থলে ফিরে যান, যা তিনি ‘‘একপ্রকার মানসিক চিকিৎসা’’ বলে উল্লেখ করেন।Banister interview, 24:20.

ফ্রান্‌জ লিড্‌জ কেপকেকে তার সাক্ষাৎকারে সবচেয়ে আকর্ষণীয় ব্যক্তিদের একজন হিসেবে বর্ণনা করেছেন, যিনি প্রথমে অংশ নিতে অনিচ্ছুক ছিলেন, কিন্তু পরে লিড্‌জের আশ্বাসে রাজি হন যে তিনি ‘‘শৈশবের ট্রমা নয়, বিজ্ঞান নিয়ে লিখবেন’’।

 রচনা 



 আরও দেখুন 
 ইভান চিসভ — সোভিয়েত বিমানচালক, যিনি ১৯৪২ সালে বিমান থেকে পড়ে বেঁচে যান
 অ্যালান ম্যাগি — মার্কিন বিমানচালক, যিনি ১৯৪৩ সালে বিমান থেকে পড়ে বেঁচে যান
 নিকোলাস আলকেমেড — ব্রিটিশ বিমানচালক, যিনি ১৯৪৪ সালে বিমান থেকে পড়ে বেঁচে যান
 ভেসনা ভুলোভিচ — সার্বিয়ান বিমানবালা, যিনি ১৯৭২ সালে জেএটি ফ্লাইট ৩৬৭-এর মাঝ আকাশে ভেঙে পড়া থেকে বেঁচে যান
 লারিসা সাভিৎসকায়া — সোভিয়েত নারী, যিনি ১৯৮১ সালে এরোফ্লট ফ্লাইট ৮১১ দুর্ঘটনার একমাত্র জীবিত ব্যক্তি ছিলেন
 একক জীবিতসহ বিমান দুর্ঘটনার তালিকা

 তথ্যসূত্র 

 আরও পড়ুন 



 বহিঃসংযোগ 

 ১৯৭০ সালের পর একক জীবিতসহ বিমান দুর্ঘটনার তালিকা, airsafe.com



বিষয়শ্রেণী:২০শ শতাব্দীর জার্মান জীববিজ্ঞানী
বিষয়শ্রেণী:পোলীয় বংশোদ্ভূত জার্মান ব্যক্তি
বিষয়শ্রেণী:লিমার ব্যক্তি
বিষয়শ্রেণী:জীবিত ব্যক্তি
বিষয়শ্রেণী:১৯৫৪-এ জন্ম